রাজ্য শ্রম দফতরের নির্দেশিকায় স্থগিতাদেশ কলকাতা হাইকোর্টের

কলকাতা: রাজ্যের শ্রম দফতরের নির্দেশিকার উপর স্থগিতাদেশ জারি করল কলকাতা হাইকোর্ট (Calcutta High Court)। এই নির্দেশিকায় বলা হয়েছিল, কোনও অবসরপ্রাপ্ত কর্মী ট্রেড ইউনিয়নের পদাধিকারী হতে পারবেন না।

শ্রম দফতরের রেজিস্ট্রার চলতি বছরের ৮ এপ্রিল ৪১/মিসলেনিয়াস ০২/২০২৫ নম্বর নোটিসে জানায়, সংগঠিত ক্ষেত্রের ট্রেড ইউনিয়নে অবসরপ্রাপ্ত বা প্রাক্তন কর্মীরা অফিস বিয়ারার বা দায়িত্বপ্রাপ্ত পদে থাকতে পারবেন না। এই নির্দেশিকার বৈধতাকে চ্যালেঞ্জ করে মামলা দায়ের করে ফেডারেল চটকল মজদুর ইউনিয়ন।

আরও পড়ুন: শান্তিপুরে যুবক খুন, মূল পান্ডাসহ ধৃত আরও এক

মামলাকারীর পক্ষের যুক্তি, ১৯২৬ সালের ট্রেড ইউনিয়ন আইনের ২২(২) ধারায় স্পষ্টভাবে বলা আছে, অবসরপ্রাপ্ত বা ছাঁটাই হওয়া কর্মী ট্রেড ইউনিয়নের পদাধিকারী হতে পারেন। ফলে রাজ্য শ্রম দফতরের এই নির্দেশিকা আইনবিরোধী। পাশাপাশি, এই পদক্ষেপ গণতান্ত্রিকভাবে নির্বাচিত নেতৃত্বকে অস্বীকার করার শামিল।

ইউনিয়নের অভিযোগ, নির্দেশিকাটি কার্যকর হলে সংগঠনের অভ্যন্তরীণ বিষয়ে অযাচিত হস্তক্ষেপ হবে এবং শ্রমিক সংগঠন কার্যত পঙ্গু হয়ে পড়বে। এছাড়া, সংবিধানের ১৯(১)(সি) ধারা অনুযায়ী সংগঠন করার অধিকার ও ১৯(১)(এ) অনুযায়ী বাকস্বাধীনতার অধিকারও খর্ব করা হচ্ছে। সব দিক খতিয়ে দেখে প্রাথমিক পর্যায়ে হাইকোর্ট নির্দেশিকার উপর স্থগিতাদেশ জারি করেছে। পরবর্তী শুনানিতে বিষয়টি বিস্তারিতভাবে খতিয়ে দেখা হবে বলে আদালত জানিয়েছে।